als_Latn dik_Latn sag_Latn
Nga pikëpamja e fesë islame, emrat kanë ndikim befasues dhe të pamohueshëm në formimin e personalitetit të njeriut. Emri i bukur mund të krijojë motiv tek individi për bamirësi dhe anim ndaj moduleve të mira, ndërsa emrat nënçmues dhe të padëshiruar mund të ndikojnë tek individi për anime drejt koncepteve negative, izolimit, hakmarrjes dhe sjelljes së keqe. Disa persona vendosin edhe epitete për fëmijët e tyre ose për të afërmit e tyre dhe kur i thërrasin ata me ato epitete, ndoshta ata nuk protestojnë por, pakënaqësie mund të vërehet në fytyrën e tyre. Në çfarë mënyre thirrja e një personi dhe emri me anë të të cilit e thërrasim një person, mund të krijojë rrethanat për dashuri dhe mirëkuptim ose për armiqësi dhe urrejtje. Duke marrë parasysh këtë çështje, Zoti i madhëruar në ajetin 11 të sures Huxhrat, duke ju drejtuar besimtarëve, i ndalon ata nga disa gjëra dhe në mesin e tyre është edhe vendosja e epiteteve të këqija për të tjerët. Islami synon të krijojë një shoqëri të shëndosh me marrëdhënie vëllazërore dhe beson se shoqëria bëhet ideale në kohën kur në atë të respektohen standardet dhe kriteret morale dhe etike.
Në mësimet islame e sidomos në udhëzimet e Hazretit Muhamed s.a.v.s., janë paraparë shumë të drejta për fëmijët dhe në mesin e këtyre të drejtave mund të përmendim njohjen e të drejtës për përkatësin familjare, garantimin e sigurisë personale dhe shoqërore të fëmijës, mësimin e normave fetare dhe zgjedhjen e emrit të mirë për fëmijët. Emri i mirë dhe i bukur përveç se shton respektin dhe dallimin e fëmijës, tregon edhe llojin e të menduarit dhe dëshirat intelektuale dhe shpirtërore të familjes. Prandaj, në fenë islame është theksuar se emërimi i fëmijëve duhet të bëhet me emra të bukur të cilët bartin mesazhin dhe kulturën burimore islame, për arsye se zgjedhja e emrave me kuptim ushtrojnë ndikim të madh mbi fëmijët.
Me zgjedhjen e emrave të personaliteteve të dalluar dhe të mëdhenj për emërimin e fëmijëve, ata do të fitojnë ndjenjën e madhërisë dhe bëjnë përpjekje që personaliteti i tyre të jetë në përputhje më të madhe me atë personalitet. Kjo ndjenjë për çdo ditë e më tepër ushtron ndikim më të madh mbi sjelljen dhe fjalët e individit deri në atë masë saqë ai e ndjen vetën përgjegjës për ruajtjen e emrit të atij personaliteti. Emri i mirë bëhet shkak për lavdërimin e poseduesit të emrit dhe në këtë mënyrë forcohet edhe më tepër personaliteti i tij. Në ditën e Ashures kur trupi i përgjakur i Hurr-it, komandanti i ushtrisë së Jezidit që u penduar dhe u bashkua me Imam Huseinin (a.s.), ra për toke dhe Imam Huseini (a.s.) shkoi pranë tij dhe duke pastruar gjakun nga fytyre e tij, ka thënë: “Qofsh i lavdëruar o Hurr! Ti je një njeri i lirë dhe ashtu siç je emëruar në këtë botë, do të emërohesh edhe në botën tjetër. Betohem në Zotin se nëna jote nuk ka gabuar kur të ka emëruar ty “Hurr” (i lirë). Betohem në Zotin se ti në këtë botë ke qenë njeri i lirë dhe në botën tjetër do të jesh prej të lumturve”.
Buraidetu bin Husaib ka qenë nga qyteti i Medinës. Ai gëzonte një pozitë të lartë në mesin e fisit të tij dhe ishte i njohur për trimërinë dhe bujarinë e tij. Kur ai u informua se kurejshët jo besimtarë kishin caktuar një shpërblim të rëndësishëm për arrestimin e Hazretit Muhamed s.a.v.s., mblodhi 80 kalorës nga fisi i tij dhe u nis për ta arrestuar Profetin s.a.v.s. dhe për ta dorëzuar atë tek kurejshët. Hazreti Muhamed s.a.v.s. pasi u shpërngul nga Mekja në një vend në afërsi të Medinës u takua me Buraidetu bin Husaib. Profeti i nderuar s.a.v.s. e pyeti atë: “Kush je tij dhe si quhesh? Ai u përgjigj: Burajda. Profeti s.a.v.s. i tha shoqëruesve të tij: tani u lehtësua puna jonë dhe gjendja jonë do të jetë më e mirë. Pastaj me fytyrëqeshur e pyeti atë: nga cili fis je? Ai u përgjigj: nga fisi Aslam. Profeti s.a.v.s. tha: shpëtuam të shëndosh. Pastaj përsëri e pyeti atë: nga cila familje e fisit Aslam jeni? Buraida u përgjigj: nga familja Beni Sahm. Profeti i nderuar s.a.v.s tha: shorti doli me emrin tënd, paq sukses dhe triumfe. Buraida kur dëgjoi këto fjalë të bukura dhe tërheqëse të Profetit s.a.v.s., u dashurua nga zemra në sjelljet dhe moralin e Profetit s.a.v.s. dhe e pyeti atë: ti kush je? Profeti s.a.v.s. u përgjigj: unë jam Muhamed bin Abdullah i dërguari i Zotit. Buraide në po atë çast shqiptoi shehadetin dhe e pranoi islamin”. Në këtë mënyrë e kuptojmë se nga njëherë emri i bukur bëhet shkak për shpëtimin dhe lumturinë e njeriut duke ndërruar prirjet e njeriut gjatë jetës. Buraida bin Husaib Alami me sakrificë dhe flijim e dashuri u bë një prej shokëve më të afërte të Profetit s.a.v.s. dhe të Imam Aliut (a.s.).
Imam Bagher (a.s.) ka thënë: “Emrat më të pëlqyer janë ata emra të cilët tregojnë robërimin ndaj Zotit dhe në këtë mënyrë emrat më të mirë janë emrat e profetëve”. Aktualisht jo vetëm në shtetet islame, por edhe në disa shtete jo islame, emri i bukur i profetit Muhamed s.a.v.s. është një prej emrave më të pëlqyer. Drejtoria e statistikave të Anglisë me anë të një komunikate, ka njoftuar se emri “Muhamed” është emri më i zakonshëm që zgjidhet për emërimin e fëmijëve dhe që nga viti 2007 është emri i vetëm që mbetët në krye të listës së emrave që zgjidhen për emërimin e fëmijëve në Angli dhe Vellz. Për shkak të rëndësisë që ka zgjedhja e emrit në Islam, në shumë familje myslimane me këtë rast organizohen ceremoni të veçanta për emërimin e fëmijëve. Suneti i Profetit s.a.v.s. në lidhje me këtë çështje ishte në këtë mënyrë që gjatë emërimit të fëmijëve, së pari i këndonte ezanin në veshin e djathtë të foshnjës dhe pastaj ikametin në veshin e majtë, atëherë bënte emërimin e fëmijës. Në këtë mënyrë që nga fillimi natyra qenësore e fëmijës mishërohej me tingullin e bukur të Njëshmërisë. Prandaj, në fenë islame edukimi i fëmijës fillon që nga çasti i lindjes dhe emir i bukur është dhurata më e rëndësishëm dhe më e vlefshme e prindërve që i dhurohet fëmijëve për zhvillim dhe ngritje spirituale.
als_Latn als_Latn als_Latn als_Latn als_Latn